游鼓山喝水巖
作者：姜特立
朝代：宋

paragraphs: 昔聞鼓山名，未到鼓山寺。
勝游不易得，一失恐難值。
今朝忽勇猛，便作入山計。
雖無濟勝具，尚可策疲致。
松下止呵導，山前屏車騎。
仰窺白雲峰，俯躡青螺髻。
半天開佛剎，傑閣照金翠。
路窮兩崖間，巨石擘元氣。
何年瀉白虹，一喝回狂勢。
衝波落山後，餘力泄厚地。
山靈畏定力，仙鬼吝幽閟。
至今千仞底，不見波流駛。
尋師水倒回，卓錫泉湧沸。
異事驚倒人，此理本無二。
亭邊數蒼石，刻畫幾大字。
顧憐身後名，慘戚當時意。
茫茫千萬古，存滅可勝記。
灰劫同一盡，要自濟兒戲。
不如生前酒，對石聊一醉。
醉到無何鄉，却就僧床睡。